

Αρκαλοχώρι, 10/ 03 /2025

Προς: ΜΜΕ

**ΔΕΛΤΙΟ ΤΥΠΟΥ**

**Συνεδρίαση του Τοπικού Επιχειρησιακού Συντονιστικού Οργάνου Πολιτικής Προστασίας του Δήμου Μινώα Πεδιάδας για την αντιμετώπιση κινδύνων από πλημμύρες- Β. Κεγκέρογλου: «Δεν μπορεί η περιοχή να αφεθεί στην τύχη της»**

Με αφορμή τα πρόσφατα έντονα πλημμυρικά φαινόμενα σε Θραψανό και Καστέλλι, κατά τη διάρκεια των οποίων πλημμύρισαν καλλιέργειες και δρόμοι σε περιοχές γύρω από το νέο Α/Δ στις Δημοτικές Ενότητες Θραψανού και Καστελλίου, με μόλις 70 χιλιοστά βροχής, συνεδρίασε το Τοπικό Επιχειρησιακό Συντονιστικό Όργανο Πολιτικής Προστασίας του Δήμου Μινώα Πεδιάδας.

Στο επίκεντρο της σύσκεψης βρέθηκε η αξιολόγηση των ενεργειών αντιμετώπισης του προβλήματος, τα αναγκαία μέτρα πρόληψης και προστασίας της ζωής των ανθρώπων αλλά και των περιουσιών, όπως και τα απαραίτητα έργα υποδομής, με τον Δήμαρχο Μινώα Πεδιάδας Βασίλη Κεγκέρογλου να αναφέρει ότι ο Δήμος παραμένει σε επαγρύπνηση και διεκδικεί άμεσες λύσεις για την αντιπλημμυρική προστασία της περιοχής:

Συγκεκριμένα αποφασίστηκε ότι χρειάζονται:

1. Επικαιροποίηση των στοιχείων του Σχεδίου Αντιμετώπισης Έκτακτων Αναγκών και άμεση/βραχεία διαχείριση συνεπειών από εκδήλωση πλημμυρικών φαινομένων με την κωδική ονομασία ΔΑΡΔΑΝΟΣ.

2. Σήμανση των δρόμων που γειτνιάζουν με τάφρους και ρέματα και συγκεκριμένα της τάφρου σε τμήμα του δρόμου Θραψανό-Αποστόλοι και της τάφρου από Α/Δ έως τη γέφυρα Κοκόλαρη.

3. Καθαρισμός των ρεμάτων:

α) Από Α/Δ έως Θραψανό

β) Από Α/Δ- Γαλενιανό- Κάμπος Αποστόλων

γ) Βόρεια του Καρδουλιανού έως τους χώνους κοντά στον Βιολογικό Καστελλίου

4. Άμεση έγκριση του Τεχνικού Δελτίου των μικρών αντιπλημμυρικών που έχουν υποβληθεί στο ΥΠ.ΕΣ προϋπολογισμού 1.671.000 ευρώ από το Δήμο Μινώα Πεδιάδας,

5. Τη χρηματοδότηση από το Υπουργείο των Υποδομών των μεγάλων αντιπλημμυρικών για τα οποία έχει εκπονηθεί από το 2021 προμελέτη από την ΤΕΡΝΑ για λογαριασμό του Υπουργείου Υποδομών, με εκτιμώμενο κόστος 61 εκ. ευρώ.

Ο Δήμαρχος επεσήμανε την επιτακτική ανάγκη η προμελέτη να δοθεί στον Δήμο, να τεθεί σε διαβούλευση και να προχωρήσει άμεσα η διαδικασία μετατροπής της σε οριστική μελέτη και έργο. «Χρειάζεται σοβαρή αντιμετώπιση. Δεν μπορεί να αφεθεί η περιοχή στην τύχη της, γιατί τότε θα θρηνήσουμε θύματα», τόνισε, καλώντας το Υπουργείο Υποδομών να αναλάβει τις ευθύνες του. «Κανείς δεν έχει το δικαίωμα να πει ότι δεν γνώριζε», υπογράμμισε χαρακτηριστικά.

Στη σύσκεψη συμμετείχαν ο Δήμαρχος Μινώα Πεδιάδας Βασίλης Κεγκέρογλου, ο Γενικός Γραμματέας του Δήμου Νίκος Μπελενιώτης, ο αρμόδιος Αντιδήμαρχος Μανώλης Κουρλετάκης, ο Εντεταλμένος Σύμβουλος Μιχάλης Σαμωνάκης, στελέχη της Πολιτικής Προστασίας της Περιφέρειας Κρήτης, εκπρόσωποι της 133 ΣΜ, του Αστυνομικού Τμήματος Μινώα Πεδιάδας, της Πυροσβεστικής Υπηρεσίας Νομού Ηρακλείου, των Κ.Υ Καστελλίου και Αρκαλοχωρίου, του Δασαρχείου, του ΕΚΑΒ, της 7ης ΥΠΕ Κρήτης κ.α..